**EELNÕU 2025/333**

 **KOMISJONID:**

|  |  |
| --- | --- |
| eelarve- ja arengukomisjon | X |
| hariduskomisjon | X |
| kultuuri- ja spordikomisjon | X |
| majandus- ja keskkonnakomisjon | X |
| revisjonikomisjon | X |
| sotsiaalkomisjon | JK |
| seeniorite nõukoda | X |
| noortevolikogu | X |

**VILJANDI LINNAVOLIKOGU**

MÄÄRUS

### 24. aprill 2025 nr

Hädaolukorra seaduses sätestatud ülesannete delegeerimine

Määrus kehtestatakse kohaliku omavalitsuse korralduse seaduse § 22 lõike 2 alusel ning kooskõlas hädaolukorra seaduse § 36 lõikega 4 ja § 37 lõikega 2.

**§ 1. Hädaolukorra seaduses sätestatud ülesannete delegeerimine**

(1) Hädaolukorra seaduses ja selle alusel antud õigusaktides sätestatud kohaliku omavalitsuse üksuse ja selle organi ülesanded delegeeritakse Viljandi Linnavalitsusele.

(2) Viljandi Linnavalitsusel on õigus:

1) kehtestada hädaolukorra seaduse § 37 lõikes 2 sätestatud elutähtsa teenuse kirjeldus ja elutähtsa teenuse toimepidevuse nõuded;

2) kehtestada teisi hädaolukorra seaduse rakendamiseks vajalikke õigusakte;

3) määrata haldusmenetluse seaduse § 8 lõike 2 alusel struktuuriüksus, ametnik või ametnikud, kelle ülesanne on käesoleva paragrahvi lõikes 1 nimetatud ülesannete täitmine.

**§ 3. Määrus jõustub kolmandal päeval pärast avaldamist Riigi Teatajas.**

(allkirjastatud digitaalselt)

Helmen Kütt

linnavolikogu esimees

# Koostaja(d): Ene Rink

**Esitatud:** 7.04.2025

**Esitaja:** Viljandi Linnavalitsus **Ettekandja:** Johan-Kristjan Konovalov

**Lk arv:** 2

**Hääletamine:** poolthäälteenamus

Seletuskiri

**Hädaolukorra seaduses sätestatud ülesannete delegeerimine**

Määruse eelnõuga delegeeritakse hädaolukorra seadusest ja selle alusel antud õigusaktidest tulenevad kohaliku omavalitsuse üksuse ja selle organi ülesanded linnavalitsusele.

Hädaolukorra seaduses on sätestatud kohaliku omavalitsuse üksuse ja selle organi ülesanded hädaolukorra, sh elutähtsa teenuse katkestuse ennetamisel, hädaolukorraks valmistumisel ning hädaolukorra lahendamisel.

Hädaolukorra seadusega (edaspidi HOS) on pandud kohaliku omavalitsuse üksusele ja selle organile erinevad ülesanded, muu hulgas ülesanne analüüsida seaduses sätestatud juhtudel kriisireguleerimise ülesannete täitmiseks riske (§ 9 lg 5), kooskõlastada hädaolukorra lahendamise plaan Päästeametiga (§ 15 lg 5), aidata kaasa isikute evakueerimisele ning evakueeritute majutamisele ja toitlustamisele (§ 16 lg 4), korraldada (kui kohaliku omavalitsuse üksuse korraldatavat teenust osutab elutähtsa teenuse osutaja ja selle territooriumil elab rohkem kui 10 000 elanikku) oma haldusterritooriumil elutähtsate teenuste, nagu kaugküttega varustamise, kohaliku tee sõidetavuse tagamise, veega varustamise ja kanalisatsiooni toimepidevust (§ 36 lg 4), täita elutähtsa teenuse toimepidevust korraldava asutusena HOSis sätestatud ülesandeid ja kehtestada määrusega elutähtsa teenuse kirjelduse ja elutähtsa teenuse toimepidevuse nõuded (§ 37 lg 2).

Kriisireguleerimise ja elanikkonnakaitsega seotud ülesanded eeldavad operatiivset tegutsemist kriisiolukorras ning sõltuvalt kriisist hädaolukorra lahendamise juhtimist, sh kriisimeeskonna töö ning kriisikommunikatsiooni korraldamist. Samuti tuleb kriisiolukordade lahendamiseks võtta vastu haldusakte.

Eeltoodut arvesse võttes delegeeritakse hädaolukorra seadusest ja selle alusel antud õigusaktidest tulenevad kohaliku omavalitsuse üksuse organi ülesanded linnavalitsusele, et tagada ülesannete täitmise operatiivsus võimalike kriisiolukordade ennetamisel ja lahendamisel.

Lisaks eelnevale on Viljandi Linnavalitsusel õigus:

- kehtestada hädaolukorra seaduse § 37 lõikes 2 sätestatud elutähtsa teenuse kirjelduse ja elutähtsa teenuse toimepidevuse nõuded;

- kehtestada teisi hädaolukorra seaduse rakendamiseks vajalikke õigusakte;

- määrata haldusmenetluse seaduse § 8 lõike 2 alusel struktuuriüksus, ametnik või ametnikud, kelle ülesanne on käesoleva paragrahvi lõikes 1 nimetatud ülesannete täitmine.

Kohaliku omavalitsuse korralduse seaduse § 22 lõike 2 järgi õigusaktiga kohaliku omavalitsuse, kohaliku omavalitsuse üksuse või kohaliku omavalitsuse organi pädevusse antud küsimused otsustab omavalitsusüksuse nimel volikogu, kes võib nende küsimuste lahendamise volitada valla- või linnavalitsusele või volikogu poolt määratud osavalla või linnaosa esinduskogule, ametiasutusele, asutuse struktuuriüksusele või ametnikule.

(allkirjastatud digitaalselt)

Ene Rink

linnasekretär